Kenyér (Lorraine Pascaltól jött)

Hozzávalók:

· 20dkg kenyérliszt liszt
· 7,5dkg rozsliszt
· 1 púpozott tk só

· 3 ek olaj

· 175ml langyos víz
· 2dkg élesztő pici cukorral megfuttatva, vagy egy tasak instant(7g)
· liszt a tetejére

· nagy szemű só a tetejére.
Elkészítése:

Egy nagy tálba kimérem a lisztet és az élesztőt, belekanalazom a sót, alaposan elkeverem, majd a közepén kutat képzek. Beleöntöm a melegecske vizet és az olajat, majd villával alaposan elkeverem. Ezután úgy 10 perc alatt bedagasztom. A tálba öntök egy kevés olajat, megforgatom benne tésztalabdacsot, hogy ne száradjon ki, majd egy darab fóliával befedem a tálat, és hagyom, hogy nagyjából egy óra alatt a duplájára keljen.

Mikor megkelt, kibokszolom belőle a levegőt, majd hosszú, vékony hurkát formázok belőle, és egy sütőpapírral borított tepsibe fektetem. Eztán úgy 5 centinként 40-45 fokban a háromnegyedéig ollóval bevágom a tésztát, és az úgy kapott darabkákat váltott irányba (vagyis attól függően, hogy van előttem: föl-le-föl, vagy jobbra-balra-jobbra-balra…) kifordítom. Megfújkodom olívaolajjal az olajsprayből, enyhén megszórom liszttel, majd csodálatos sóvirággal is. Eztán ismét betakarom, és 30-40 perc alatt hagyom, hogy másodszor is megkelljen.

A sütőt előmelegítem 200 fokra / gázon 6-os fokozatra, és a főrács alá egy kisebb tepsibe úgy 8-10 jégkockát szórok, hogy pára képződjön. Ilyetén körülmények között a szépséges kenyeremet 30 perc alatt sütöm készre.

Ilyen-olyan falatkákhoz, ragukhoz, csak úgy kettőnknek vacsorára némi breton vajjal nem is tudok jobbat elképzelni.

